Andstæðingur jafnréttis til hjónabands mótmælir göngu stuðningsmenn hjónabanda samkynhneigðra í Belfast árið 2015 . Vísir / Getty Breskir þingmenn samþykktu í dag frumvarp sem knýði heimastjórnina á Norður-Írlandi til að lögleiða samkynja hjónabönd takist ekki að mynda nýja stjórn þar fyrir veturinn . Norður-Írland er eini hluti Bretlands þar sem hjónabönd samkynhneigðra eru ekki heimil . Pólitískt þrátefli hefur ríkt á Norður-Írlandi undanfarin tvö ár . Ekki hefur tekist að mynda heimastjórn þar eftir að sú síðasta sprakk árið 2017 . Frumvarpið sem mikill meirihluti þingmanna á breska þinginu samþykkti í dag felur í sér að bresk stjórnvöld skikki Norður-Íra til að lögleiða hjónaböndin verði ný heimastjórn ekki mynduð fyrir 21. október . Írar lögleiddu hjónabönd samkynhneigðra árið 2015 og liðkuðu til lög um þungunarrof í þjóðaratkvæðagreiðslu í fyrra . Á Norður-Írlandi eru hjónabönd samkynhneigðra aftur á móti bönnuð og þungurrof er aðeins heimilt þegar líf móður er í hættu , að því er segir í frétt Reuters . Stuðningur við lögleiðingu samkynja hjónabanda hefur þó farið vaxandi á Norður-Írlandi . Fjölmenn kröfuganga til stuðnings þeirra var farin í Belfast fyrr á þessu ári . Andstaða Lýðræðislega sambandssinnaflokksins ( DUP ) við hjónabönd samkynhneigðra er á meðal þess sem hefur komið í veg fyrir myndun nýrrar heimastjórnar . Flokkar sambands - og þjóðernissinna verða lögum samkvæmt að mynda saman heimastjórn . Sinn Fein , flokkur þjóðernissinna , hefur sett afstöðu sambandssinnanna fyrir sig í stjórnarmyndunarviðræðum .